钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕四》同前
## 钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕四》同前

敕：“国家祖武宗文，重熙累洽，克清寰极，大庇生人。元
德独化，与乾元而资始；至道无名，合帝先而首出。自
削平区宇，混一车书，六合晏然，百有馀载，则我文武
之业，有大造于生灵。朕嗣守丕运，纂成鸿绪，恐不敷
弘前烈，光阐睿图。夙夜祗畏，若临泉谷，曷尝不恭默
思道，寤寐勤政。从人之欲，每以百姓为心；屈己之劳，
常矜一物失所。”夫法久而弊，法弊则通。制国以立法
为先，教人以地著为事。自属清晏，人多媮怠，国章或
弛，甿伪寔繁。今正朔所及，封疆无外，虽户口且增，而
租赋不益，莫不轻去乡邑，共为浮惰。或豪人成其泉
薮，或奸吏为其囊橐，逋亡积岁，流蠹日滋。虽朕之薄
德，罪则在予，亦官无其政，吏不守法耳。今欲去其末
而归其本，闲其邪而正其德，使法有所立，人知向方。
是用恤孤穷，逸逋贷，式广自新之路，俾申莫厚之恩。